[pic] | EUROOPAN YHTEISÖJEN KOMISSIO |

Bryssel 22.12.2008

KOM(2008) 883 lopullinen

Ehdotus:

NEUVOSTON PÄÄTÖS,

Montenegron liittymistä Maailman kauppajärjestöön koskevasta Maailman kauppajärjestön yleisneuvostossa vahvistettavasta yhteisön kannasta

(komission esittämä)

PERUSTELUT

TAUSTA

1. Maailman kauppajärjestön WTO:n jäsenten ja Montenegron väliset neuvottelut Montenegron liittymistä koskevista ehdoista ovat loppuvaiheessaan. Tätä ovat edeltäneet neljä vuotta kestäneet neuvottelut, jotka aloitettiin Montenegron jätettyä WTO:n jäsenyyshakemuksen joulukuussa 2004. Montenegron liittymisehdot hyväksyvä neuvoston päätös on välttämätön, jotta EU voi virallisesti tukea Montenegron liittymistä WTO:hon. Seuraavassa esitetään lyhyt kuvaus liittymisehdoista.

2. EU:n ja Montenegron välistä tavaroiden ja palvelujen kauppaa koskevat kahdenväliset sitoumukset on kirjattu etuuskohtelukauppaa koskevaan sopimukseen, joka on osa 15 päivänä lokakuuta 2007 allekirjoitettua vakautus- ja assosiaatiosopimusta. Kauppaa koskevaa osaa (väliaikainen sopimus) on sovellettu 1 päivästä tammikuuta 2008. Montenegro on myös mahdollinen Euroopan unionin jäsenehdokas.

TEOLLISUUS- JA MAATALOUSTUOTTEET

3. Montenegron tullinimikkeistö noudattelee EU:n nimikkeistön rakennetta HS 2007 -luokittelussa 8-numerotasolla, mutta se on ilmaistu kaikkialla 10 numerolla. Kaikista tullinimikkeistä tulee sidottuja. Kaikki tullit ilmaistaan arvon mukaan. Sovelletut tullit ovat yhteensä keskimäärin 4,19 prosenttia. Alkuperäiset sidotut tullit ovat yhteensä keskimäärin 5,04 prosenttia. Lopulliset sidotut tullit ovat yhteensä keskimäärin 4,92 prosenttia. Kaikkien sektorien keskimääräinen sidottu tulli on alle 10 prosenttia. Sektorit, joilla on korkeimmat tullit, ovat paperi-, nahka- ja turkissektori (22 %) sekä kalasektori (30 %). Kaikki muut tullinimikkeet tarjotaan enintään 15 prosentin tasolla. Lopullinen sidottu tulli eroaa alkuperäisestä sidotusta tullista 131 tullinimikkeen osalta. Vastaavat täytäntöönpanoajat ovat 4 ja 5 vuotta. Montenegro osallistuu täysimääräisesti kaikkiin alakohtaisiin sopimuksiin, muutamaa vaihteluille erittäin altista nimikettä lukuun ottamatta (paperi, teräs).

4. Maataloustuotteiden osalta sovelletut tullit ovat 12,08 prosenttia, ja alkuperäinen sidottu tulli on keskimäärin 20,97 prosenttia, joka alenee 17,65 prosenttiin. Maatalousalan 760 tullinimikkeellä on täytäntöönpanoaika (4 ja 5 vuotta). Korkein tulli, 60 prosenttia, on voilla.

PALVELUT

5. Montenegro tekee sitoumuksia, joilla sallitaan ulkomaisten palveluntarjoajien markkinoille pääsy ja kotimaisten ja ulkomaisten palveluntarjoajien välinen kilpailu käytännössä kaikilla sektoreilla ja alasektoreilla, mikä hyödyttää sekä Montenegron taloutta että EU:ta. Ulkomaisiin palveluntarjoajiin ei kohdistu mitään määrällisiä tai syrjiviä rajoituksia tärkeimmillä palvelualoilla, joita ovat esimerkiksi

- ammatilliset palvelut

- suurin osa yrityspalveluista

- posti- ja kuriiripalvelut (EY:n nimikkeistön mukaisesti

- televiestintäpalvelut

- rakennuspalvelut

- jakelupalvelut

- koulutuspalvelut

- ympäristöalan palvelut

- suurin osa rahoituspalveluista (siirtymäkausi joillakin alasektoreilla)

- matkailupalvelut ja

- osa liikennepalveluista.

6. Niihin muutamiin sektoreihin, joilla Montenegro ei tee sitoumuksia, kuuluvat sosiaalipalvelut ja liikennepalvelut (sisävesiliikenne, avaruusliikenne, osa lento- ja rautatieliikenteestä ja putkijohtokuljetukset). Montenegro ei tee sitoumuksia myöskään audiovisuaalisten palvelujen alalla. Montenegro säilyttää seuraavien palvelujen valtioiden rajat ylittävää tarjoamista koskevat rajoitukset: terveydenhoito- tai hammashoitopalvelut, eläinlääkintäpalvelut ja kätilöiden, sairaanhoitajien ja avustavan hoitohenkilöstön palvelut, rakennusten siivouspalvelut, valokuvauspalvelut sekä pakkauspalvelut. Vakuutuspalvelujen osalta Montenegro säilyttää rajatylittävää tarjoamista koskevat rajoitukset, jollaisia on muillakin WTO:n jäsenillä, ja sallii sivuliikkeiden perustamisen suoraan vasta vuodesta 2012.

PÖYTÄKIRJAAN SISÄLTYVÄT SITOUMUKSET

7. Jäsenyysvalmistelujen lopullisessa monenkeskisessä vaiheessa WTO:n jäsenet pyrkivät yhdessä varmistamaan kaupankäyntiin liittyvien Montenegron lakien ja instituutioiden periaatteellisen yhteensopivuuden WTO:n sääntöjen ja sopimusten kanssa sisällyttämällä ne liittymisestä tehtyyn pöytäkirjaan ja työryhmän raporttiin. Seuraavat kohdat ovat erityisen merkittäviä EU:n kannalta:

Kaupankäyntioikeudet

8. Montenegrossa rekisteröityneillä ulkomaisilla henkilöillä on oikeus harjoittaa tuonti- ja vientitoimintaa samoin edellytyksin kuin kotimaisilla henkilöillä. WTO:hon liittymisen päivästä alkaen Montenegro varmistaa, että sen lait ja asetukset, jotka liittyvät tavaroiden tuontia ja vientiä koskevaan oikeuteen, ja niiden täytäntöönpano ovat täysin WTO:n velvoitteiden mukaisia.

Tuontilisensointijärjestelmä

9. Montenegro on saattanut tuontilisensointimenettelynsä WTO:n sääntöjen, joihin sisältyy myös sopimus tuontilisensoinnin menettelytavoista, mukaisiksi. Montenegro on sitoutunut hallinnoimaan ja soveltamaan tariffikiintiöitä ja tullivapautuksia WTO:n sopimuksen ja tuontilisensointia koskevan sopimuksen mukaisesti.

Kauppaan liittyvät investointitoimet

10. WTO:hon liittymisen päivästä alkaen Montenegro soveltaa investointijärjestelmäänsä syrjimättömästi kaikista WTO:n jäsenvaltioista tapahtuvaan tuontiin sekä kotimaassa tuotettuihin tuotteisiin WTO-sopimuksen, myös kauppaan liittyviä investointitoimia koskevan sopimuksen, mukaisesti. Montenegro on muun muassa hyväksynyt uuden tupakkalain, josta poistettiin vaatimus, jonka mukaan kunkin valmistajan oli ostettava tietty määrä kotimaassa jalostettua tupakkaa.

Teollis- ja tekijänoikeudet

11. Montenegrossa säädetään maantieteellisten merkintöjen ja aikaisempien tavaramerkkien samanaikaisesta esiintymisestä tietyissä olosuhteissa teollis- ja tekijänoikeuksien kauppaan liittyviä näkökohtia koskevan TRIPS-sopimuksen 17 artiklan mukaisesti. Lisäksi Montenegron säännösten mukaan WTO:n jäsenvaltioiden kansalaisilla on sama maantieteellisiä merkintöjä koskevien oikeuksien suoja kuin Montenegron kansalaisilla. Lääkevalmisteilla ja maatalouskemikaaleilla on Montenegrossa tietosuoja. Teollis- ja tekijänoikeuksien noudattamisen valvonnan osalta Montenegro on pannut täytäntöön kattavia sääntöjä, joihin sisältyy myös erityisiä rajatoimenpiteitä TRIPS-vaatimusten mukaisesti.

Terveys- ja kasvinsuojelutoimet (SPS)

12. Montenegrolla ei ole tällä hetkellä yhtä tiedotuskeskusta, mutta se hyväksyi asetuksen terveys- ja kasvinsuojelutoimia koskevista ilmoitusmenettelyistä tammikuussa 2008 noudattaakseen SPS-sopimusta. Tiedotuskeskus on vastuussa tietojen antamisesta esimerkiksi Montenegron WTO-jäsenyydestä sekä osallistumisesta kansainvälisiin terveys- ja kasvinsuojelujärjestöihin, mukaan lukien Codex Alimentarius, Maailman eläintautijärjestö ja Kansainvälinen kasvinsuojeluyleissopimus IPPC, sekä kaikista sen alueella hyväksytyistä tai ehdotetuista terveys- ja kasvinsuojelutoimista.

SUOSITUS

13. Toimittaessaan Montenegron WTO:hon liittymistä koskevat ehdot neuvostolle hyväksyttäväksi komissio katsoo, että ehtoihin sisältyy tasapainoinen ja samalla kunnianhimoinen markkinoiden avaamiseen liittyvien sitoumusten kokonaisuus, joka hyödyttää merkittävästi sekä Montenegroa että sen kumppaneita WTO:ssa.

Ehdotus:

NEUVOSTON PÄÄTÖS,

Montenegron liittymistä Maailman kauppajärjestöön koskevasta Maailman kauppajärjestön yleisneuvostossa vahvistettavasta yhteisön kannasta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan 1 ja 5 kohdan yhdessä 300 artiklan 2 kohdan toisen alakohdan kanssa,

ottaa huomioon komission ehdotuksen

sekä katsoo seuraavaa:

(1) Montenegron hallitus esitti 10 päivänä joulukuuta 2004 Maailman kauppajärjestön WTO:n perustamisesta tehdyn sopimuksen XII artiklan mukaisesti kyseiseen sopimukseen liittymistä koskevan hakemuksen.

(2) Montenegron liittymistä käsittelevä työryhmä perustettiin 15 päivänä helmikuuta 2005, jotta voitaisiin sopia liittymisehdoista, jotka sekä Montenegro että WTO:n jäsenet voisivat hyväksyä.

(3) Euroopan yhteisöjä edustava komissio ja Montenegro päättivät tavaroiden ja palvelujen kauppaa koskevat kahdenväliset neuvottelunsa huhtikuussa 2008.

(4) Liittymisellä WTO:hon odotetaan olevan myönteinen ja kestävä vaikutus Montenegron talousuudistukseen ja kestävään kehitykseen.

(5) Liittymisestä tehty pöytäkirja olisi tämän vuoksi hyväksyttävä.

(6) WTO:n perustamissopimuksen XII artiklassa määrätään, että liittymisehdoista sovitaan liittyvän jäsenen ja WTO:n kesken ja että WTO:n ministerikokous hyväksyy liittymisehdot WTO:n puolesta. WTO:n perustamissopimuksen IV artiklan 2 kohdassa määrätään, että ministerikokouksen istuntojen välisenä aikana yleisneuvosto huolehtii sen tehtävistä.

(7) Sen vuoksi on tarpeen vahvistaa yhteisön kanta yleisneuvostossa,

ON PÄÄTTÄNYT SEURAAVAA:

Ainoa artikla

1. WTO:n yleisneuvostossa yhteisön kantana on, että Montenegron liittyminen WTO:hon hyväksytään.

2. Komissio esittää tämän yhteisen kannan yhteisön puolesta.

Tehty Brysselissä […] päivänä […]kuuta […].

Neuvoston puolesta

Puheenjohtaja […]